אמנדה סייפריד

**אמנדה מישל סייפריד** (באנגלית: **Amanda Michelle Seyfried**; נולדה ב-3 בדצמבר 1985) היא שחקנית קולנוע וטלוויזיה, דוגמנית וזמרת אמריקאית זוכת פרס גלובוס הזהב ופרס אמי לבידור בפריים טיים. היא מוכרת מתפקידיה הידועים בסרטי קולנוע כמו "ילדות רעות" (2004), "מאמא מיה!" (2008), "הגוף של ג'ניפר" (2009), "קלואי" (2009), "ג'ון היקר" (2010), "טד 2" (2015), "עוזרת הבית" (2025) ועוד רבים.

## ביוגרפיה
סייפריד נולדה באלנטאון, פנסילבניה, למשפחה נוצרית ממוצא גרמני ובריטי. אביה, ג'ק סייפריד הוא רוקח, ואמה, אן (לבית סנדר) היא מרפאה בעיסוק. סייפריד סיימה את לימודיה בבית הספר התיכון ויליאם אלן בשנת 2003.

לה אחות גדולה, ג'ניפר סייפריד, מוזיקאית בלהקת הרוק Love City שפעילה בפילדלפיה.

סייפריד נרשמה לאוניברסיטת פורדהם בסתיו 2003, אך חזרה בה מהרשמתה, לאחר שהוצע לה תפקידה בסרט "ילדות רעות".

## קריירה
בגיל 14 החלה קריירת המשחק שלה. בתחילה, שיחקה בתפקידים קטנים ללא קרדיט ואז עברה לשחק בתפקידים קבועים, בין היתר ב-1999 כאשר החלה לשחק באופרת הסבון "כשהעולם מסתובב" את דמותה של הנערה לוסינדה "לוסי" מונטגומרי, תפקיד אשר עשתה עד ל-2001, ואז שיחקה באופרת הסבון "כל ילדיי".
ממוזער|308x308 פיקסלים|סייפריד בשנת 2008
בשנת 2003 סייפריד נבחנה לתפקיד של רג'ינה ג'ורג' בסרט קומדיית הנעורים "ילדות רעות" אך רייצ'ל מקאדמס קיבלה את התפקיד וסייפריד שיחקה את קארן סמית', חברתה של רג'ינה ג'ורג' בחבורת ה"פלסטיות". עליו זכתה בפרס "MTV Movie Award" בקטגוריה "הקבוצה הכי טובה על המסך" ביחד עם לינדזי לוהן, רייצ'ל מקאדמס ולייסי שאבר. לסייפריד המשיכו להיות תפקידים משניים בסרטים "תשע נשמות", "אקדח אמריקאי", "אלפא דוג", "היפוך" עד פריצתה בסרט משנת 2008, "מאמא מיה!" שם שיחקה בתפקיד ראשי לצד מריל סטריפ. הסרט הכניס 615 מיליון דולר. ב-2008 הסרט היה במקום החמישי ברשימת הסרטים המכניסים ביותר בארצות הברית. משם הגיעה לתפקידים ראשיים בסרטים כמו, "ג'ון היקר", "מכתבים לג'ולייט" ו"הגוף של ג'ניפר" שעליו זכתה שנית בפרס "MTV Movie Award" בקטגוריה "Best Scared-As-S**t Performance".

בשנת 2008 סייפריד דורגה במקום ה-65 ב"רשימת המבקרים השנתית העצמאית של 100 הפרצופים המפורסמים הכי יפים ברחבי העולם" והיא גם דורגה במקום ה-5 ברשימה "25 השחקנים ההוליוודים הצעירים הכי לוהטים מתחת לגיל 25". בשנת 2009 המגזין פיפל דירג את סייפריד במקום ה-4 ברשימה "הכי יפה בשנת 2009 – יפה בכל הגילאים". בשנת 2010 סייפריד הגיעה שנית למגזין "פיפל" לרשימה "הכי יפה בשנת 2010 ללא איפור".

בשנת 2011 היא הייתה אמורה לשחק בסרט "אלברט נובס"; אך בסופו של דבר נאלצה לוותר על התפקיד עקב סכסוכים בהפקה והיא הוחלפה בשחקנית מיה וסיקובסקה. סייפריד שיחקה את התפקיד הראשי של ולרי בסרטה של קתרין הארדוויק "ירח אדום" המבוסס על הפולקלור כיפה אדומה, והוא יצא לאור ב-11 במרץ 2011 וזכה לביקורות שליליות בעיקר, אך הרוויח בקופות כ-90 מיליון דולר ברחבי העולם אל מול תקציב של 42 מיליון דולר. באותה השנה, היא גם שיחקה את התפקיד הראשי בסרט המדע הבדיוני "עולם הזמן" של הבמאי אנדרו ניקול, הסרט השני בו שיתפה פעולה עם ג'סטין טימברלייק, אחרי שהשניים שיחקו בסרט "אלפא דוג" ב-2006. הסרט יצא לאקרנים באוקטובר 2011, וקיבל ביקורות מעורבות אך הכניס יותר מ-172 מיליון דולר ברחבי העולם.

כמו כן, בשנת 2011, סייפריד הפכה לפרזנטורית של ליין מוצרי היופי היפניים "Cle de Peau Beaute".

בשנת 2012, סייפריד כיכבה במותחן "אבודה". מאוחר יותר באותה שנה גילמה את קוזט בעיבוד הקולנועי של טום הופר לספרו משנת 1862 של ויקטור הוגו "עלובי החיים" והמחזמר בעל אותו השם. על הופעתה בסרט היא זכתה לשבחים מצד המבקרים והסרט אף היה מועמד לפרס אוסקר לסרט הטוב ביותר והוא הכניס סך כולל של 440 מיליון דולר ברחבי העולם.
ממוזער|306x306 פיקסלים|סייפריד, 2014
בשנת 2013 הופיעה סייפריד בסרט הקומדיה הרומנטית "החתונה הגדולה" של הבמאי ג'סטין זקהאם, היה לה תפקיד דיבוב בסרט האנימציה המצליח "הממלכה הסודית" ושיחקה את דמותה של לינדה לאבלייס בסרט "לאבלייס", ועל הופעתה בסרט זכתה סייפריד לשבחי המבקרים מצד מבקרי הקולנוע. בהמשך השנה היא הופיעה בסרט הדרמה "סוף האהבה", כמו כן, היא הייתה אמורה לגלם את אן ברדן בסרט "האיש האחרון", עיבוד קולנועי פוסט-אפוקליפטי לרומן באותו שם, אך הוחלפה על ידי מרגו רובי לאחר שההפקה נדחתה מספר פעמים. בשנת 2013 היא הפכה לפנים של בית האופנה הצרפתי ז'יבנשי.

בשנת 2014 שיחקה לצד בן סטילר ונעמי ווטס בסרט הדרמה-קומי של נואה באומבך "כשנהיה צעירים". בשנת 2015 שיחקה בסרט הקומדיה "טד 2", לצד מארק וולברג, וגילמה את אמו של פיטר פן בסרט "פן".

בשנת 2017 שיחקה בסרט הקומי "המילה האחרונה" בתפקיד אן שרמן, עיתונאית צעירה לצדה של שירלי מקליין. שיחקה גם בסרט הקומדיה "המופע של אדי" בתור ג'ודי, לצד אד הלמס ושיחקה בסרט הדרמה "הכנסייה החדשה" לצד אית'ן הוק ובבימויו של פול שרדר.

בשנת 2018 היא כיכבה בתור אנון בסרט המקורי של נטפליקס, "אנון" לצד קלייב אוון. בהמשך השנה שבה לגלם את דמותה של סופי שרידן בסרט ההמשך "מאמה מיה! Here We Go Again", לצדם של מריל סטריפ, פירס ברוסנן וקולין פירת'.

בשנת 2019 כיכבה סייפריד בתפקיד איב סוויפט, אשתו של דני בגילומו של מיילו ונטימיליה בסרט "אמנות המירוץ בגשם", דרמה קומית המבוססת על ספר רב-מכר באותו שם.

בשנת 2020, סייפריד דיבבה לאנגלית את דפני בלייק בסרט האנימציה "סקובי דו!". היא כיכבה גם בסרט האימה הפסיכולוגית "היית צריך לעזוב", לצד קווין בייקון.

בנוסף ב-2020, היא זכתה לשבחי הביקורת על גילומה של השחקנית מריון דייוויס בסרטו של דייוויד פינצ'ר "מאנק". על תפקידה בסרט ביוגרפי זה קיבלה מועמדויות גם לפרס גלובוס הזהב לשחקנית המשנה הטובה ביותר וגם לפרס האוסקר לשחקנית המשנה הטובה ביותר.

בשנת 2022 כיכבה בתפקיד אליזבת הולמס במיני-סדרה הדוקומנטרית "עלייתה ונפילתה של אליזבת הולמס" של שירות הסטרימינג הולו.

ב-2022 נכללה ברשימת המשפיעים טיים 100 של מגזין "טיים" האמריקאי.
ממוזער|287x287 פיקסלים|סייפריד בשנת 2024
ב-2025 שיחקה לצדה של סידני סוויני בסרט המותחן הרומנטי "עוזרת הבית", עיבוד של Lionsgate לספר המותחן "עוזרת הבית" מאת פרידה מקפדן. סייפריד מגלמת בסרט את דמותה של נינה. מאוחר יותר באותה שנה פורסם כי עומד לצאת סרט המשך לעוזרת הבית, בשם "סודה של עוזרת הבית", שבו היא ככל הנראה תשוב לגלם את נינה בהופעת אורח. באותה שנה שיחקה תפקיד ראשי בסרט "צוואתה של אן לי", עליו קיבלה מועמדות לפרס גלובוס הזהב.

## חיים אישיים
ב-2008 סייפריד החלה בזוגיות עם השחקן האנגלי דומיניק קופר שכיכב לצדה ב"מאמא מיה!" עד שנפרדו ב-2010.
ממוזער|263x263 פיקסלים|סייפריד יחד עם ג'סטין לונג בשנת 2015
בשנת 2013 החלה לצאת עם השחקן האמריקאי ג'סטין לונג עד ל-2015. 

בתחילת שנת 2016 סייפריד החלה בזוגיות עם השחקן האמריקאי תומאס סדוסקי , עמיתה לסרט "המילה האחרונה" – בני הזוג התארסו בספטמבר 2016, ובמרץ 2017 הם נישאו בטקס חתונה פרטי, כשמאוחר יותר באותו חודש היא ילדה את בתם הבכורה. בנם השני של סייפריד וסדוסקי, נולד בספטמבר 2020.

סייפריד הצהירה שהיא סובלת מחרדה, הפרעה טורדנית-כפייתית, התקפי פאניקה ופחד במה, בגללו נמנעה מהופעות תיאטרון עד 2015.

## פילמוגרפיה
### קולנוע
[ממוזער|375x375 פיקסלים|סייפריד בפרימיירית הסרט "[הגוף של ג'ניפר", 2009]]

### טלוויזיה

## פרסים ומועמדויות

## קישורים חיצוניים

* 

## הערות שוליים

קטגוריה:שחקניות קולנוע וטלוויזיה אמריקאיות
קטגוריה:שחקני קולנוע וטלוויזיה אמריקאים
קטגוריה:שחקניות ילדות אמריקאיות
קטגוריה:דוגמניות אמריקאיות
קטגוריה:דוגמניות ילדות
קטגוריה:זמרות-יוצרות אמריקאיות
קטגוריה:זוכי אמי בפריים טיים: שחקנית ראשית במיני-סדרה או בסרט
קטגוריה:אמריקאים שהופיעו ברשימת טיים 100
קטגוריה:אמריקאיות שנולדו ב-1985
קטגוריה:אמריקאים שנולדו ב-1985